text: РЕШЕНИЕ ЗА ИЗПЪЛНЕНИЕ (EС) 2015/570 НА КОМИСИЯТА
  от 7 април 2015 година
  за одобряване на плановете за ликвидиране на африканската чума по свинете при дивите свине в някои области на Естония и Латвия
  (нотифицирано под номер С(2015) 2200)
  (само текстовете на естонски и латвийски език са автентични)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2002/60/ЕО на Съвета от 27 юни 2002 г. за определяне на специфични разпоредби за борба с африканската чума по свинете и за отмяна на Директива 92/119/ЕИО относно болестта на Тешен и африканската чума по свинете (1), и по-специално член 16 от нея,
  като има предвид, че:
  (1)
  С Директива 2002/60/ЕО се въвеждат минимални мерки на Съюза за борба с африканската чума по свинете, в т.ч. мерки, които трябва да бъдат приложени в случай на потвърждаване на наличието на африканска чума по свинете при дивите свине.
  (2)
  През 2014 г. Естония и Латвия потвърдиха наличието на африканска чума по свинете при диви свине и приеха мерки за борба със заболяването, както е предвидено в Директива 2002/60/ЕО. С цел да се установят подходящи мерки за контрол и да се предотврати разпространението на болестта, в приложението към Решение за изпълнение 2014/709/ЕС на Комисията (2) е установен списък на Съюза на високорискови области. Части I, II и III от посоченото приложение съдържат списък на областите в Естония и Латвия, в които следва да бъдат изпълнени плановете за ликвидиране.
  (3)
  С оглед на епидемиологичната ситуация и в съответствие с Директива 2002/60/ЕО Естония и Латвия представиха на Комисията планове за ликвидиране на африканската чума по свинете в своите съответни засегнати области.
  (4)
  Представените от Естония и Латвия планове бяха разгледани от Комисията, която прецени, че те са съобразени с Директива 2002/60/ЕО.
  (5)
  Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  Одобрява се представеният от Естония на 11 декември 2014 г. план за ликвидиране на африканската чума по свинете в областите, посочени в приложението към Решение за изпълнение 2014/709/ЕС.
  Член 2
  Одобрява се представеният от Латвия на 26 септември 2014 г. план за ликвидиране на африканската чума по свинете в областите, посочени в приложението към Решение за изпълнение 2014/709/ЕС.
  Член 3
  Естония и Латвия въвеждат в сила законовите, подзаконовите и административните разпоредби за прилагането на плановете, посочени в членове 1 и 2.
  Член 4
  Адресати на настоящото решение са Република Естония и Република Латвия.
  Съставено в Брюксел на 7 април 2015 година.